Edin Løvås

Edin Løvås (født 26. november 1920 i Kristiania, død 1. november 2014 i Halden) var en kristen forkynner og forfatter som var grunnlegger av såkalte retreatbevegelser. Han er kjent som «retreatbevegelsens far» i Norge.

Liv og virke 
Edin Løvås er mest kjent for sitt arbeid innen retreatbevegelsen i Norge. Retreatbevegelsen vokste fram i Norge fra 1950-tallet da Sandom retreatsenter i Ottadalen ble etablert. Siden var han med på å bygge opp flere tilsvarende sentra for kristen meditasjon: Tomasgården ved Kornsjø, Johannesgården ved Lillehammer, Lia gård i Østerdalen og Solåsen pilegrimsgård i Son. Profilen for disse varierer, men stillhet, bønn og ettertanke er fellesnevneren for alle.

Løvås var en mye brukt predikant. Han startet som pastor i Det norske misjonsforbund. Etter et intervju i norsk radio opplyste forbundsledelsen i Misjonsforbundet i sin tid at de ikke ønsket noe samrøre med Løvås som de mente nærmet seg «spiritisme». Dette var begynnelsen på et 15 år langt «eksil», men dette endret seg. Ved sin død ble Løvås hyllet fra Misjonsforbundets side som en «døråpner til en dypere relasjon med Jesus gjennom kristussentrert forkynnelse».

I 1950 utga Løvås boken Kanskje dette er vegen og i 1952 Åndelige øvelser for en Kristus-disippel, inspirert av jesuitterordenens grunnlegger Ignatius av Loyola. Der gav han veiledning til den såkalte Jesusmeditasjonen.

Edin Løvås er kjent for å bruke både humor og en folkelig tone under sine prekener. Han har også skrevet en «vitsebok», inspirert av kristen moral og etikk. Selv etter at han ble pensjonist, drev han aktiv forkynnervirksomhet og skrev artikler for ulike tidsskrifter.

I 2002 utga Løvås boken Minutter med Jesus: 365 enkle øvelser i jesusmeditasjon, som inneholder 365 bibelvers som kan brukes til meditasjon – ett for hver dag. Den er oversatt til flere språk og solgt i mange. Boka Maktmennesket i menigheten (1987), ny utgave under tittelen Det farlige maktmennesket (1999), som omhandler psykopati og maktmisbruk i menigheten, er Løvås' kanskje viktigste bok.

Presten og forfatteren Knut Grønvik utga i 1996 boken Snekkersønnen, som er en biografi om Edvin Løvås.

Et kjent Løvås-sitat er «en gudstjeneste er en rast underveis til himmelen».

Bibliografi 
 Kanskje dette er vegen? (1950)
 Åndelige øvelser for en Kristus-disippel (1952)
 Vi vil ham (1955)
 Vend deg om i glede (1974)
 Hundre Jesusmeditasjoner (1976)
 Disipler (1976)
 Stillhetens hus (1977)
 Meditasjon og bønn (1979)
 Husmenighet : et levende nærmiljø (1981)
 Enhetsfolket : Det norske misjonsforbund og Guds barns enhet (1984)
 Husmenigheten : et levende omvendelsesmiljø (1984)
 Hei Jesus! (1985)
 Minutter med Jesus : 365 enkle øvelser i jesusmeditasjon (1986, 2002)
 Begeistring (1986, 1988)
 Maktmennesket i menigheten (1987)
 Småmuntert (1988)
 Hundre Jesusmeditasjoner (1988)
 Vend deg om i glede (1989)
 Mere småmuntert : med nye muntre anekdoter (1990)
 Oppmuntringer (1991)
 Hellig og alminnelig (1991)
 Bønnen har mange rom (1993)
 Gud har et ansikt (1994)
 Hverdagsbilder med overlys (1994)
 Minutter med Jesus : ein analyse av form og innhald i Edin Løvås' Jesusmeditasjon (1994) med Knut Skjeldal
 Tomaskristne (1994)
 Smak og se : 52 åndelige øvelser for en kristusdisippel (1995)
 Vår tid trenger kristusdisipler (1995)
 Smak og se : 52 åndelige øvelser for en kristusdisippel (1995)
 Et menneske i Kristus (1995)
 Se den usynlige : bønner og Jesus-meditasjoner (1996)
 Utsikt fra mitt vindu (1997)
 Himmelen (1998)
 Minutter i bønn : 7 x 7 enkle bønner (1998)
 Sier du det? : samtaleundervisning om kristen tro (1998)
 Kristusbudskapet i 2000+ (1999)
 Minutter i bønn (1999) med Ella Gyri Groven
 Det farlige maktmennesket (1999)
 Kristusbudskapet i 2000+ (2000) med Ella Gyri Groven
 Hver dags visdom : andaktsbok (2001)
 Muntert i menigheten (2001)
 -at de alle må være ett- (2003) med Sveinung Lorentsen
 Liturgi for lavkirkelige (2004)
 Se den usynlige (2005) med Inger Holter
 Kjærlighetsmåltidet (2005)
 Vend deg om i glede (2005)
 Gode ord på vandringen (2007)
 Gud har et ansikt (2008)
 Trosliv for Tomaskristne (2008)
 Hundre Jesusmeditasjoner (2010)

Utmerkelser 
Løvås fikk høsten 2006 Kongens fortjenstmedalje i gull. Fylkesmann i Østfold, Anne Enger Lahnstein, stod for overrekkelsen. Han fikk medaljen for grunnleggelsen av såkalte retreatbevegelser og miljøer hvor mennesker kan få komme litt avsides for stillhet og åndelig søken.

Edin Løvås ble av avisen Vårt Land nominert til Petter Dass-prisen i 2010.

Referanser

Litteratur 
 Grønvik, Knut (1996) Snekkersønnen : Edin Løvås – en biografi  ISBN 82-531-7573-6

Norske oppbyggelsesforfattere
Kongens fortjenstmedalje i gull
Personer fra Oslo